text: Donen a l'Ajuntament d'Ontinyent un escut nobiliari de més de 200 anys d'antiguitat – TV Digital Ontinyent
  Home>Cultura>Donen a l'Ajuntament d'Ontinyent un escut nobiliari de més de 200 anys d'antiguitat
  TV Digital Ontinyent 08/08/2017 Cultura, Ontinyent, Vall d'Albaida Comentaris tancats a Donen a l'Ajuntament d'Ontinyent un escut nobiliari de més de 200 anys d'antiguitat
  El Museu Arqueològic d'Ontinyent i la Vall d'Albaida (MAOVA) afegeix a la seua col·lecció un escut nobiliari de finals del segle XVIII o principis del XIX. Açò ha sigut possible gràcies a la donació d'un particular, Francisco Jorge Nadal, el qual l'any passat ja va lliurar aquest escut al museu per al seu posterior tractament i restauració. Ara, el donant, al costat del director del museu, Agustí Ribera, i el regidor de Cultura de l'Ajuntament d'Ontinyent, Àlex Borrell, han fet oficial el lliurament signant els papers que permetran que aquesta peça estiga instal·lada en l'exposició permanent del MAOVA.
  Es tracta d'un escut nobiliari de pedra calcària sorrenca; probablement pertanyent a una branca familiar dels Colomer o Calatayud. La peça procedia d'una de les cases del carrer Sant Jaume, als voltants de l'actual Telefónica. Aquestes cases van ser derrocades a mitjan anys 70 del segle passat amb l'objectiu de realitzar habitatges de nova construcció. Després de diversos esdeveniments l'escut va ser a parar en mans de Francisco Jorge Nadal, qui ara ha volgut que es conserve definitivament en una institució pública com és el MAOVA, perquè estiga l'abast de les futures generacions.
  El regidor de Cultura, Àlex Borrell, expressava el seu agraïment al donant en nom de tota la corporació i de tota la ciutat i ho felicitava per aquesta acció "en benefici del Patrimoni Històric d'Ontinyent, que recupera una obra significativa". L'escut s'ha col·locat en el lapidari, secció que ha sigut millorada amb la instal·lació d'altres peces funeràries i on pot ser contemplada per tot aquell que visite el museu.